Diari Oficial de la Generalitat Valenciana


Sumari del DOGV 7621, del 23-09-2015 (2015/7730)

ORDRE 8/2015, de 21 de setembre, de la Conselleria d'Educació, Investigació, Cultura i Esport, que modifica l'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7621

Data del DOGV
:   23-09-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7730


Data del document
:   21-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 8/2015, de 21 de setembre, de la Conselleria d'Educació, Investigació, Cultura i Esport, que modifica l'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16. [2015/7730]  
PREÀMBUL  
  
L'Ordre 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16, en el preàmbul assenyala que entre els beneficiaris del servei de transport escolar es troba tot l'alumnat que n'és beneficiari per mandat de la llei, així com aquells als quals es reconeix la condició per extensió d'un servei que voluntàriament assumeix la Generalitat.  
L'extensió voluntària del servei de transport escolar té la finalitat de proporcionar un servei públic educatiu de qualitat a l'alumnat i de remoure els obstacles de qualsevol naturalesa que impedisquen o dificulten l'exercici del dret a l'educació.  
Diferents pronunciaments del Tribunal Superior de Justícia de la Comunitat Valenciana han determinat la nul·litat de l'apartat de la resolució que anualment regula el servei de transport escolar col·lectiu en què es preveu que la distància dels 3 km, per a determinar els possibles beneficiaris, es mesure «en línia recta», en concret, per al curs 2014-15, el de la recent sentencia núm. 660/2015, de 6 de juliol. Per això, també es fa necessari que l'extensió voluntària del servei de transport es modifique i s'amplie amb la finalitat de proporcionar un tractament no discriminatori entre l'alumnat, tal com preveu el pronunciament de l'esmentada sentència.  
Pel que s'ha exposat, i en virtut de les facultats que em confereixen l'article 28.e de la Llei 5/1983, del Consell; el Decret 7/2015, de 29 de juny, modificat pel Decret 10/2015, de 7 de juliol, ambdós del president de la Generalitat, que determina les conselleries en què s'organitza l'Administració de la Generalitat, i l'article 160 de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, vista la proposta del director general de Centres i Personal Docent i de conformitat amb aquest projecte, i una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i de conformitat amb el Consell Jurídic Consultiu de la Comunitat Valenciana,  
  
  
  
ORDENE  
  
Únic  
Es modifica la base reguladora segona apartat 1.c, annex II, de l'Orde 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16.  
  
  
DISPOSICIONS ADDICIONALS  
  
Primera. Termini extraordinari de presentació de sol·licituds  
Obrir un termini extraordinari de presentació de sol·licituds únicament per a aquell alumnat que, no havent presentat amb anterioritat la sol·licitud, es trobe inclòs entre els possibles beneficiaris a causa de la present modificació. Aquest termini serà de 10 dies hàbils des de l'endemà de la publicació d'aquesta ordre en el Diari Oficial de la Comunitat Valenciana. La sol·licitud es formalitzarà segons el model inclòs en l'annex II d'aquesta ordre.  
Segona. Recursos administratius.  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra aquesta ordre, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indica a continuació:  
  
1. El recurs de reposició s'haurà d'interposar davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada.  
2. El recurs contenciós administratiu s'haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
  
DISPOSICIONS FINALS  
  
Primera. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
Segona. Desplegament  
Es faculta el director general amb competències en matèria de centres docents per a dictar totes les disposicions que siguen necessàries per al desplegament i l'aplicació de la present ordre.  
  
València, 21 de setembre de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Nova redacció dels preceptes afectats per la modificació parcial de l'Orde 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servei de transport escolar i s'aprova la convocatòria corresponent al curs 2015-16.  
  
  
Únic  
La base reguladora segona, apartat 1.c, annex II, queda redactada de la següent manera:  
«c) Alumnat d'Educació Primària i Educació Secundària Obligatòria el domicili habitual del qual, degudament acreditat, estiga a una distància igual o superior a 3 km del centre educatiu en què estiga escolaritzat seguint el trajecte accessible i segur de menor distància.  
Amb caràcter excepcional, i amb un informe previ motivat de la direcció territorial competent en matèria d'educació, es podran tindre en compte aquelles zones en què l'accés al centre docent siga dificultós a causa de l'orografia del terreny, de la perillositat de les vies o del temps d'accés.  
En aquests casos, per a ser beneficiari haurà de complir alguna de les premisses següents:  
c.1) Que el centre on estiga escolaritzat siga el centre més pròxim seguint el trajecte accessible i segur de menor distància al seu domicili habitual dins de la seua localitat o àrea d'influència.  
c.2) Que el centre on estiga escolaritzat siga el centre d'adscripció del seu centre educatiu.  
c.3) Que el centre d'escolarització estiga determinat per resolució d'escolarització del director territorial d'educació corresponent.  
c.4) En Educació Secundària, el centre d'escolarització determinarà la condició de l'alumne com a beneficiari del transport escolar, si el centre de Primària d'on procedeix l'alumne mencionat era el que li corresponia segons les circumstàncies assenyalades en els apartats anteriors.»